钦定古今图书集成/明伦汇编/官常典/第793卷 > 冷应澂
## 钦定古今图书集成/明伦汇编/官常典/第793卷 > 冷应澂

按《宋史》本传：“应澂，字公定，隆兴分宁人。宝庆元年进
士。调庐陵主簿，即以廉能著。有愬事台府者，必曰：‘愿
下庐陵清主簿’。尢为杨长孺所识拔，调静江府司录
参军，治狱平恕。转运使范应铃列荐于朝，知万载县，
大修学舍，招俊秀治其业，旌其通经饬行者以劝。岁
歉，弃孩满道，乃下令恣民收养，所弃父母，不得复问”，
全活甚众。叶梦得列其行事，风厉馀邑。通判道州，入
监行在榷货务，迁登闻鼓检院。景定元年，奉使督饷
江上，还知德庆府。前守政不立，纵豪吏渔猎，峒獠遂
大为变，偪城六十里而营，应澂未入境，驰檄谕之曰：
“汝等不获已至此，新太守且上，转祸为福一机也。胁
从影附，亦宜早计去就，不然不免矣。”獠感悟欲自归，
惑谋主不果，众稍引去。应澂知其势解，即厉士马，出
不意一鼓擒之，纵遣归农，犹十馀人。乃请诸监司，归
郡之避难留幕府者，诛豪吏之激祸者。初，经略雷宜
中意应澂必以济师来请，及是叹服，亟上其事，荐应
澂可大用。属县租赋诿道阻久不至郡，应澂为之期
曰：“首输者与减分，末至则偿所减，民惟恐后，不一月
讫事。凡诸纲官廪稍军券，前政积不得者，悉补还之”，
上下欣附，应澂亦极力摩抚，与为简便。期年报政，奏
罢抑配盐法及乞用楮券折银纲等五事，以纾民力。
诏就升本道提举常平兼转运使，俾行其说。首劾守
令贪横不法十馀人，列郡肃然。最闻，加直秘阁。时经
略使陈宗礼入为参知政事，帝问“谁可代卿者？”宗礼
以应澂对。旋召为都官郎官，未行，就升直窦章阁、知
广州，主管广南东路经略安抚司公事，马步军都总
管，领漕庾如故。五司丛剧，应澂即分时理务，不扰不
倦，常曰：“治官事当如家事，惜官物当如己物。方今国
计内虚，边声外震，吾等受上厚恩，安得清谈自高以
误世？陶士行、卞望之吾师也。”自闻襄、樊受围，日缮器
械，裕财粟，以备仓卒，后卒赖其用，屡平大寇，未尝轻
杀，笞杖以降，亦加审慎。至其临事辄断，虽势要不为
挠夺。后卒于家。